Kimmo Friskillä ei ole tule ongelmia joululahjojen suhteen.

Kimmo Frisk tuli julkisuuteen istumalla puoli vuotta kaivinkoneessa.

Friskin harrastus on erilaisiin kilpailuihin osallistuminen.

Kilpailuista mies on voittanut muun muassa auton ja lukuisia ulkomaanmatkoja.

Kaivinkoneessa Sellon ostoskeskuksessa lopulta puolen vuoden ajan kilpailun yhteydessä istunut Kimmo Frisk, 27, kertoo, että kaikenlainen kilpaileminen on miehellä verissä.

Innostus kilpailuihin Friskillä lähti tämän huomattua, miten helppoa kilpailujen voittaminen oikeastaan onkaan.

- Aikoinaan järjestin LAN-tapahtumia, ja siellä pyöriessä tuli osallistuttua jos jonkinlaisiin kilpailuihin. Sitten kun totesin, että näitähän on aika helppo voittaa aloin tehdä sitä säännöllisemmin.

Frisk esittelee kännykästään listaa tänä vuonna voittamistaan palkinnoista. Listalta löytyy palkintoja elektroniikasta ulkomaanmatkoihin. Onpa mies voittanut yhdestä kilpailusta jopa auton. Yhteensä voittoja on kertynyt kunnioitettavat 57 kappaletta.

- Mä osallistun oikeastaan kaikkeen mitä löydän. On ollut aarteenmetsästystä, runokilpailua, tykkäysten keräilyä, laidasta laitaan. Suomen suurimmista somettajista monet on mun kavereita, joten tykkäysten kerääminen on aika helppoa, Frisk paljastaa.

Rahallista hyötyä Frisk ei voitoistaan osaa suoraan sanoa, mutta summa on merkittävä.

- Puhutaan kymmenistä tuhansista aika kevyestikin. Ei tällä silti elää voi, ainakaan Suomessa. Olen kuullut, että Amerikassa homma on hieman erilaista.

Rapakon taakse Frisk ei kuitenkaan suunnittele siirtävänsä toimintaansa.

- Siellä se kisaaminenkin on tiukempaa. Euroopan suuntaan jotain suunnitelmia jo onkin. Suomalaiset on siitä kivoja kun ne ei usko mahdollisuuksiinsa. Mä sitten keräilen ne helpot voitot pois, Frisk kertoo.